b'\n_START_ARTICLE_\nTitnagas\n_START_SECTION_\nPanaudojimas\n_START_PARAGRAPH_\nTitnagas\xc2\xa0\xe2\x80\x93 nuo seno naudojama uoliena. Dar paleolito laikais pirmyk\xc5\xa1\xc4\x8diai \xc5\xbemon\xc4\x97s i\xc5\xa1 jo darydavo \xc4\xafvairius \xc4\xafrankius (grem\xc5\xbetukus, str\xc4\x97li\xc5\xb3 antgalius, ietigalius, kirvukus, kirstukus, skeltukus ugniai \xc4\xafskelti ir kt.). Ypa\xc4\x8d titnago \xc4\xafranki\xc5\xb3 gamyba suklest\xc4\x97jo neolito laikotarpyje. Kai kuriuose pasaulio vietose i\xc5\xa1 titnago statydavo m\xc5\xabrines sienas.\n_START_SECTION_\nTitnagas Lietuvoje\n_START_PARAGRAPH_\nTitnagas \xc5\xa1iuo metu labiausiai paplit\xc4\x99s pietin\xc4\x97je Lietuvos dalyje, kurioje yra kreidos periodo atodang\xc5\xb3, taip pat ledynin\xc4\x97je med\xc5\xbeiagoje, kurioje daug ledyn\xc5\xb3 nuardyt\xc5\xb3 kreidos periodo uolien\xc5\xb3. Did\xc5\xbeiausia titnago dalis aptinkama kreidos periodo kreidoje ir mergelyje, kurie ledyn\xc5\xb3 buvo intensyviai ardomi, smulkinami ir atsid\xc5\xabr\xc4\x99 morenoje kartu su titnagais i\xc5\xa1ne\xc5\xa1ioti po didel\xc4\x99 teritor\xc4\xb3\xc4\x85. Nat\xc5\xabraliai sl\xc5\xabgsan\xc4\x8dios kreidos sistemos sluoksniuotojo titnago (silicifikuotos opokos) yra ir Vakar\xc5\xb3 Lietuvoje, kur ledynai \xc5\xa1ias nuogulas per kelis kartus i\xc5\xa1k\xc4\x97l\xc4\x97 \xc4\xaf \xc5\xbdem\xc4\x97s pavir\xc5\xa1i\xc5\xb3 ir jos tapo prieinamos naudojimui. Vis\xc5\xb3 akmens am\xc5\xbeiaus laikotarpi\xc5\xb3\xc2\xa0\xe2\x80\x93 paleolito, mezolito (epipaleolito), neolito laikotarpio titnagini\xc5\xb3 \xc4\xafnagi\xc5\xb3 randama Lietuvos pirm\xc5\xb3j\xc5\xb3 gyventoj\xc5\xb3 stovyklaviet\xc4\x97se. J\xc5\xb3 itin gausu \xc5\xaalos auk\xc5\xa1tupyje_NEWLINE_Nuo 2015\xc2\xa0m. titnagas yra laikomas Lietuvos nacionaliniu akmeniu, jo rinkimuose minimalia bals\xc5\xb3 persvara nurung\xc4\x99s gintar\xc4\x85. Nacionalin\xc4\xaf Lietuvos akmen\xc4\xaf rinko: Lietuvos geolog\xc5\xb3 s\xc4\x85jungos XXV suva\xc5\xbeiavimo, vykusio 2014\xc2\xa0m. lapkri\xc4\x8dio 28 d. dalyviai, 2015\xc2\xa0m. Geolog\xc5\xb3 dienos \xc5\xa1vent\xc4\x97s dalyviai ir Lietuvos geolog\xc5\xb3 s\xc4\x85jungos svetain\xc4\x97s www.lgeos.lt lankytojai.'